Blaam verskuif ná noodlottige treinongelukBlade Nzimande (Foto: ANA) Terwyl die minister van vervoer kabeldiefstal blameer vir Dinsdag se noodlottige treinongeluk in Pretoria meen die vakbond Untu dit is hy en Prasa wat moet pa staan vir die ongeluk. Minister Blade Nzimande het gesê hy is woedend oor gister se ongeluk naby die Mountain View-stasie wat die lewe van minstens drie mense geëis het. Honderde mense is beseer. Nzimande het die blaam vir die ongeluk voor die deur van kabeldiefstal gelê. Volgens Nzimande lei kabeldiefstal tot die wanfunksionering van die seinstelsel wat tot gevolg het dat treinbedrywighede na handmatige en mondelinge magtiging oorgeskakel moet word wat dan tot wankommunikasie lei. Nzimande het gesê daar moet antwoorde gegee word oor hoekom geld bestee word om veiligheid op te skerp, maar gevalle van kabeldiefstal toeneem. “Die veiligheidsmaatskappye kry honderde miljoene rande van Metrorail, maar daar kan nie ŉ groot verskil gesien word nie.” Foto: Verskaf Nzimande het daarop aangedring dat die Passasierspooragentskap (Prasa) en die Nasionale Reguleerder vir Spoorwegveiligheid binne die volgende paar dae antwoorde moet gee oor watter stappe gedoen gaan word om veiligheid op te skerp. Die vakbond Untu meen egter Nzimande en Prasa moet verantwoordbaar gehou word vir die ongeluk. Steve Harris, hoofsekretaris van Untu, meen die ongeluk kon verhoed gewees het indien Prasa gehoor gegee het aan ŉ vroeëre hofbevel. Volgens die hofbevel moet Prasa verseker dat ŉ toesighouer elke handmatige magtiging bestuur om menslike foute uit te skakel. Harris het gesê Untu het al herhaaldelik die verlengde gebruik van handmatige magtigings veroordeel aangesien dit die risiko vir noodlottige ongelukke verhoog. “Ons vra al 11 maande lank vergeefs vir ŉ samespreking met minister Nzimande. Hy word in die donker gehou oor die ware stand van sake op grondvlak terwyl ons lede en pendelaars doodgaan.”